Անտոն Ալիխանով

**Անտոն Անդրեևիչ Ալիխանով** (, ), ռուս քաղաքական և պետական գործիչ։ 2024 թվականի մայիսի 14-ից՝ Ռուսաստանի Դաշնության արդյունաբերության և առևտրի նախարարը։

Ռուսական «Միասնական Ռուսաստան» քաղաքական կուսակցության անդամ է (2017 թվականի դեկտեմբերի 21-ից): «Միասնական Ռուսաստան» կուսակցության գլխավոր խորհրդի անդամ:

## Կենսագրություն
### Ծնունդ
Անտոն Ալիխանովը ծնվել է 1986 թվականի սեպտեմբերի 17-ին Աբխազական Ինքնավար Սովետական ԽՍՀ (Վրացական ԽՍՀ) Սուխում քաղաքում՝ Անդրեյ Անտոնովիչ Ալիխանովի (ծնված 1960 թվականին) և Լիանա Թեյրանովնա Ալիխանովայի (ծնված 1961 թվականին) ընտանիքում։

### Կրթություն
2003 թվականին ավարտել է Մոսկվայի Զամոսկվորեչյե շրջանի թիվ 627 դպրոցը։

Ունի բարձրագույն կրթություն երկու մասնագիտությամբ՝ ֆինանսներ և վարկ (2008) և իրավաբանություն (2010):

2012 թվականին պաշտպանել է իր ատենախոսությունը՝ ստանալով տնտեսագիտության թեկնածուի աստիճան Մոսկվայի Պլեխանովի անվան Ռուսաստանի տնտեսագիտական համալսարանում՝ «Ծախսերի կառավարում ընկերության կազմակերպչական մշակույթի զարգացման համար» թեմայով՝ «Տնտեսագիտություն և ժողովրդական տնտեսության կառավարում (մենեջմենթ)» մասնագիտությամբ (գիտական ղեկավար՝ տնտեսագիտության դոկտոր, պրոֆեսոր Ալեքսանդր Անատոլիևիչ Գովորին):

### Աշխատանքային փորձ
2009-2010 թվականներին եղել է Ռուսաստանի Դաշնության Արդարադատության նախարարության Մոսկվայի մարզի գրասենյակի իրավաբանական բաժնի մասնագետ-փորձագետ:

2010-2012 թվականներին եղել է՝ Ռուսաստանի Դաշնության Արդարադատության նախարարության Վարչական գործերի դեպարտամենտի պլանավորման և տնտեսական բաժնի առաջատար խորհրդական:

2013 թվականից եղել է Ռուսաստանի Դաշնության արդյունաբերության և առևտրի նախարարության արտաքին առևտրային գործունեության պետական կարգավորման վարչության փոխտնօրեն, ապա՝ տնօրեն:

2015 թվականի հունվարի 24-ից եղել է Եվրասիական տնտեսական հանձնաժողովի կոլեգիային կից առևտրի խորհրդատվական խորհրդի առևտրային քաղաքականության ենթակոմիտեի անդամ է:

2015 թվականի սեպտեմբերի 22-ից եղել է Կալինինգրադի մարզի կառավարության նախագահի տեղակալ (պատասխանատու գյուղատնտեսության և արդյունաբերության համար):

2015 թվականի դեկտեմբերի 17-ից մինչև 2019 թվականի սեպտեմբերի 26-ը եղել է՝ Կալինինգրադի մարզի հատուկ տնտեսական գոտու վարչակազմի ղեկավար։ Ղեկավարել է Կալինինգրադի մարզի տարածքում ձեռնարկատիրական գործունեության հատուկ ռեժիմի իրավական կարգավորման մասին օրենքի մշակումը:

2016 թվականի հուլիսի 30-ից մինչև 2017 թվականի սեպտեմբերի 29-ը եղել է Կալինինգրադի մարզի կառավարության նախագահի պաշտոնակատար:

#### Կալինինգրադի մարզի նահանգապետ
[մինի|280x280փքս|Ռուսաստանի նախագահ [Վլադիմիր Պուտինի հանդիպումը Անտոն Ալիխանովի հետ։ Մոսկվա, Կրեմլ, 2016 թվականի հոկտեմբերի 6։]]
2016 թվականի հոկտեմբերի 6-ին՝ նահանգապետի պաշտոնակատար Եվգենի Զինիչևի հրաժարականից հետո, Ռուսաստանի Դաշնության նախագահ Վլվադիմիր Պուտինի թիվ 529 հրամանագրով նշանակվել է Կալինինգրադի մարզի նահանգապետի պաշտոնակատար մինչև նահանգապետ ընտրված անձի պաշտոնի ստանձնումը: Դարձել է Ռուսաստանի պատմության մեջ ամենաերիտասարդ նահանգապետը (այդ ժամանակ եղել է 30 տարեկան):

Պուտինի խոսքով՝ Ալիխանովը Կալինինգրադի մարզի միջնաժամկետ ռազմավարական զարգացման համար նախապատրաստվող ծրագրի հեղինակներից մեկն է, որի վրա արդեն նոր պաշտոնում գտնվող Ալիխանովին հանձնարարվել է Ռուսաստանի Դաշնության կառավարության հետ համատեղ ավարտել՝ մշակել և իրականացնել։

2017 թվականի սեպտեմբերի 10-ին ընտրվել է Կալինինգրադի մարզի նահանգապետ։ Ընտրություններում Ալիխանովի թեկնածության օգտին քվեարկել է 255,491 ընտրող, որը կազմել է ձայների 81.06%-ը։

2017 թվականի սեպտեմբերի 29-ին ստանձնել է պաշտոնը։ Երդմնակալության արարողությունը տեղի է ունեցել Կալինինգրադի տարածաշրջանային դրամատիկական թատրոնում, որի բեմում Անտոն Ալիխանովը, Կալինինգրադի մարզի կանոնադրության համաձայն, մարզի բնակչությանը տվել է նահանգապետի պաշտոնի երդումը։

2018 թվականի հուլիսի 18-ից մինչև 2019 թվականի հունվարի 28-ը և 2020 թվականի դեկտեմբերի 21-ից մինչև 2024 թվականի հուլիսի 25-ը եղել է Ռուսաստանի Դաշնության Պետական խորհրդի նախագահության անդամ։

2022 թվականի սեպտեմբերի 11-ին վերընտրվել է նահանգապետի պաշտոնում երկրորդ ժամկետով։ Սեպտեմբերի 9-11-ի ընտրությունների արդյունքների համաձայն՝ քվեարկությանը մասնակցած ընտրողների 80.21%-ը (259,220 մարդ) քվեարկել է Անտոն Ալիխանովի օգտին։ 2022 թվականի սեպտեմբերի 16-ին ստանձնել է պաշտոնը։

Ալիխանովի նահանգապետության ժամանակահատվածը գնահատվում է տարբեր կերպ. հաջողված նախագծերի թվում են Կալինինգրադի մարզադաշտի շինարարության ավարտը և Աշխարհի գավաթի խաղարկության անցկացումը, ենթակառուցվածքային օբյեկտների կառուցումը (Պրիմորսկի օղակաձև ճանապարհի ավարտը, Կալինինգրադի արևելյան էստակադայի և հյուսիսային շրջանցիկ ճանապարհի կառուցումը, մարզի ծովափնյա հեծանվային արահետի կառուցումը), Օկտյաբրսկի կղզում մշակութային և կրթական համալիրի կառուցման խթանումը, Օկտյաբրսկի կղզում ծովային գոտու ստեղծումը, Իմմանուել Կանտի անվան Բալթյան դաշնային համալսարանի նոր կամպուսի շինարարության սկիզբը, ներդրողներին անտոկոս վարկային ծրագրի առաջարկի հիման վրա մշակութային վայրերի վերականգնումը և ներդրումների ներգրավումը: Խորհրդային պալատի հետ կապված հարցը վերջնականապես լուծվել է, որի ապամոնտաժումը ավարտվել է 2024 թվականին: Ալիխանովի գործունեության քննադատությունը Բալթիյսկի գազիֆիկացման և ուռուցքաբանական կենտրոնի (շահագործման է հանձնվել, բայց դեռ չի սկսել գործել) կառուցման ձախողումն է, ափամերձ հողերի բաշխումը զարգացման համար: Նահանգապետության գրեթե 8 տարին (7 տարի և 7 ամիս) նշանավորվել է Կալինինգրադի մարզի տնտեսական և սոցիալական տարբեր ցուցանիշներով, տարածաշրջանային համախառն արդյունքը գրեթե կրկնապատկվել է, մինչդեռ արդյունաբերական արտադրությունը նվազել է:

#### Արդյունաբերության և առևտրի նախարար
2024 թվականի ապրիլ-մայիս ամիսներին լրատվամիջոցներում լուրեր են հայտնվել Ալիխանովի՝ Ռուսաստանի Դաշնության կառավարությունում պաշտոնի հնարավոր տեղափոխման մասին, որոնք նա հերքել է:

Նոր կառավարության ձևավորման ընթացակարգի ընթացքում վարչապետ Միշուստինը նրան առաջարկել է արդյունաբերության և առևտրի նախարարի պաշտոնում իր նախկին ղեկավար Դենիս Մանտուրովի փոխարեն, որը դարձել է փոխվարչապետ՝ վերահսկելով, ի թիվս այլ հարցերի, նաև արդյունաբերությունը: Խորհրդարանական ընթացակարգերի ողջ ընթացքում Ալիխանովը իր տեղակալ Սերգեյ Էլիզեևին նշանակել է նահանգապետի պաշտոնակատար:

2024 թվականի մայիսի 14-ին Ռուսաստանի Դաշնության Պետական Դուման հաստատել է Անտոն Ալիխանովի թեկնածությունը արդյունաբերության և առևտրի նախարարի պաշտոնում: Կողմ՝ 430 պատգամավոր, դեմ՝ 0: Նույն օրն է նշանակվել այդ պաշտոնում՝ Վլադիմիր Պուտինի հրամանագրով:

2024 թվականի հունիսի 11-ից՝ Ռուսաստանի Դաշնության ռազմաարդյունաբերական հանձնաժողովի անդամ է:

## Անձնական կյանք
Կինը՝ Դարիա Վյաչեսլավովնա Աբրամովա (ծնված 1986 թվականին), ավարտել է (2009 թվականին) Ռուսաստանի Դաշնության Արտաքին գործերի նախարարության ՄԳԻՄՕ-ի միջազգային լրագրության ֆակուլտետը: Ավարտելուց հետո Դարիան աշխատել է որպես խմբագիր հեռուստատեսությունում: Զույգն ունի երեք երեխա՝ Անդրեյը (ծնված 2012 թվականին), Պոլինան (ծնված 2015 թվականին) և Վլադիմիրը (ծնված 2018 թվականին):

## Պարգևներ
* Ռուսաստանի Դաշնության Նախագահի պատվո վկայական:
* Ռուսաստանի Դաշնության Արդարադատության նախարարության «Եռանդուն աշխատանքի համար» 2-րդ աստիճանի մեդալ:
* «Եվրասիական տնտեսական միության ստեղծման գործում ունեցած ներդրման համար» մեդալ, Եվրասիական տնտեսական միության (ԵԱՏՄ) 3-րդ աստիճանի (2015 թվականի մայիսի 8):
* «Եվրասիական տնտեսական միության 10 տարի» մեդալ (2024 թվականի դեկտեմբերի 26, Եվրասիական տնտեսական բարձրագույն խորհուրդ):

## Պատժամիջոցներ
2022 թվականի դեկտեմբերի 15-ից  գտնվում է ԱՄՆ-ի պատժամիջոցների տակ՝ Ռուսաստանի կողմից Ուկրաինա ներխուժման պատճառով զորահավաքի հրամանը կատարելու համար: Պատժամիջոցների է ենթարկվել Կանադայի, Ուկրաինայի, Ավստրալիայի և Նոր Զելանդիայի կողմից:

## Եկամտի հայտարարագիր (2015)
Անտոն Ալիխանովի հայտարարագրված եկամուտը Ռուսաստանում 2015 թվականին կազմել է 2,209,919.98 ռուբլի:

Բացի այդ, հայտարարագրի համաձայն, Ալիխանովը Ռուսաստանում տիրապետում և օգտագործում է մի քանի անշարժ գույք՝

* բնակարան (57.1 քմ)՝ *անհատական սեփականության ներքո*
* բնակարան (85.8 քմ)՝ *համատեղ սեփականության մեջ (1/3 բաժնեմաս)*
* բնակարան (101.0 քմ)՝ *համատեղ սեփականության մեջ*
* բնակարան (80.9 քմ)՝ *օգտագործման մեջ*

Ալիխանովը նաև ունի Mitsubishi Outlander մարդատար մեքենա, իսկ նրա կինը՝ Ford Mondeo։

## Կոնֆլիկտ
2017 թվականի հոկտեմբերի 20-ին, Կալինինգրադի մարզի կառավարության նիստից հետո լրատվամիջոցների համար մամուլի ասուլիսում, որտեղ քննարկվել է 2018 թվականի մարզային բյուջեի նախագիծը, նահանգապետ Ալիխանովը պատասխանել է Կալինինգրադի մարզի և Կալինինգրադ քաղաքի ինտերնետային պորտալի լրագրող Օքսանա Մայտակովայի հարցին, թե արդյոք Կալինինգրադի մարզի կառավարությունը կվերականգնի երեխա ունեցող ընտանիքների համար մանկապարտեզի ծախսերի փոխհատուցումը (որոնք չեղարկվել էին 2016 թվականի վերջին).  Նահանգապետ Ալիխանովը պատասխանել է․ «Ոչ»։ Լրագրողի ճշգրտող հարցին՝ «ինչու», հետևել է պատասխանը․ «Պո կոչանու» (խոսակցական արտահայտություն՝ իմաստ չունեցող պատասխանի իմաստով)։ Լրագրողը շարունակել է․ «Սա լուրջ հարց է»։ «Սա լուրջ պատասխան է», հակադարձել է նահանգապետը։ Դրանից հետո, այնուամենայնիվ, բացատրել է, որ սոցիալական վճարների շատ ստացողների դրանք իրականում պետք չեն, և որոշվել է դրանք տրամադրել հասցեական՝ միայն այն ընտանիքներին, որոնք պաշտոնապես համարվում են անապահով (այսինքն՝ ունեն եկամուտներ նվազագույն կենսապահովման մակարդակից ցածր), և միաժամանակ խնդրել է իրեն այլևս այդ հարցը չտա:

«Новый Калининград.Ru» պորտալի լրագրողները հրապարակել են վերոնշյալ երկխոսության ձայնագրությունը, ինչպես նաև 2017 թվականի օգոստոսի 18-ին Կալինինգրադի մարզ կատարած աշխատանքային այցի արդյունքներով կայացած մամուլի ասուլիսի ժամանակ Ռուսաստանի Դաշնության կառավարության նախագահի տեղակալ Օլգա Գոլոդեցին ուղղված հարցին տրված պատասխանի ձայնագրությունը, որը վերաբերում էր մարզում սոցիալական արտոնությունների կրճատմանը։

2017 թվականի հոկտեմբերի 24-ին Անտոն Ալիխանովը իր օգնական Դենիս Կալինովսկու միջոցով ներողություն է խնդրել թղթակից Օքսանա Մայտակովայից՝ «զսպվածության բացակայության համար» և Novy Kaliningrad.Ru առցանց հրատարակության խմբագրությանը նվիրել է ծաղկեփունջ և ֆրանսիական «Krug Grande Cuvee» շամպայնի շիշ, որի արժեքը, ըստ բաց աղբյուրների, կազմում է մոտ 19 հազար ռուբլի: Հրատարակության խմբագրությունը որոշել է շիշը նվիրել «Ես հավատում եմ հրաշքին» բարեգործական կենտրոնի ղեկավար Սոֆիա Լագուտինսկայային՝ բարեգործական աճուրդում վաճառքի համար: Կենտրոնը կկարողանա օգտագործել վաճառքից ստացված հասույթը հիվանդ երեխաներին օգնելու ծրագրեր իրականացնելու համար:

## Ծանոթագրություններ

## Արտաքին հղումներ
* Անտոն Անդրեևիչ Ալիխանովի կենսագրությունը։ Կալինինգրադի մարզի կառավարության պաշտոնական պորտալ // gov39.ru
* *Եվգենի Ուրազբաև*։ Ո՞վ է Անտոն Ալիխանովը։ — Ի՞նչ է հայտնի Կալինինգրադի կառավարության երկրորդ դեմքի մասին։ «Դվորնիկ» (Կալինինգրադ) շաբաթական անվճար տեղեկատվական թերթ, համար 36 (1042), 2016 թվականի սեպտեմբերի 20-27, // dvornik.ru

Կատեգորիա:21-րդ դարի քաղաքական գործիչներ
Կատեգորիա:Ռուս տնտեսագետներ
Կատեգորիա:Ռուսաստանի նախարարներ
Կատեգորիա:Ռուսաստանի քաղաքական գործիչներ
Կատեգորիա:Տնտեսագիտության թեկնածուներ